محمد یوسُف ٹینگ سٕندٮ۪ن تخلیقی ، توٲریخی تہٕ تجزیٲتی مقالن ہٕنزِ تازٕ سومبرنہ چھُ ناو "کٲشِر کتاب" اتھ منز چھِ لۅکٹۍ بٔڈۍ شتہٕ وُہ مقالہٕ۔ چھپن ؤری چُھس 2008ءصفہٕ چھِس 364تہٕ قٍمتھ 500رۅپیہ۔ اَمیُک پٲراو ، کاغذ ، چھپٲے تہٕ سرورق وُچھِتھ چھُ لوٗب یِوان۔ برونہمِس مَل ورقس أندرۍ کِنۍ چُھس پروفیسر رحمان راہی سُند یہ مۅلُل خراج درٕج زِ میانٮ۪ن خابن ہٕنز کٔشیر آسہ سۅ یتھ منز مے اکہ طرفہٕ آچاریہ ابھینو گُپت تہٕ بییہ اَندٕ محمد یوسف ٹینگ آسہ﴿9اپریل 2007ئ۔ایس ۔پی ۔ ہایر سٮ۪کنڈری سکو ل سرینگر ۔زیرِصدارت ڈاکٹر آغااشرف﴾۔ کٲشِر کتاب چھے محمد یوسف ٹینگ سٕنزِ عٲلمانہٕ رٔنگۍ ؤلۍ کامہ ہُندPanorama ۔ زٲنۍ گنجس تہٕ اَمہ کِس مزازس کُن اشارٕ کران چھِ محمد یوسف ٹینگن پننہ پرٮ۪تھ کتابہ ہٕندِس أکِس أکِس صَفس پٮ۪ٹھ پنہٕ نٮ۪ن کیو وۅپر عٲلمن ، فٲضِلن تہٕ شٲعرن ہٕندۍ دٔپۍ تہٕ شعر درٕج کٔرۍمٕتۍتہٕ یتھ کِتابہ منز تہ چھن یہ لگ پٲجِمٕژ۔